b'\n_START_ARTICLE_\nEgil Nyhus\n_START_SECTION_\nArbeid\n_START_PARAGRAPH_\nEgil Nyhus har utdannelse fra grafisk linje ved Statens h\xc3\xa5ndverks- og kunstindustriskole i Oslo, der han var student fra 1981 til 1985. Han begynte som avistegner som 16-\xc3\xa5ring med ukentlige bidrag til Vestfold Arbeiderblad. Siden har han hatt en stor produksjon av humoristiske tegninger til b\xc3\xb8ker, blader og brosjyrer. Fra 1987 har han v\xc3\xa6rt fast tegner i Romerikes Blad. Han har i tillegg tegnet til tidsskrifter som Se og H\xc3\xb8r og til barneb\xc3\xb8ker, f\xc3\xb8rst om fremst om Sesam Stasjon og Kaptein Sabeltann. Han har ogs\xc3\xa5 skrevet egne bildeb\xc3\xb8ker._NEWLINE_Tegnestilen er barnevennlig og tegneserieinspirert, ofte med mange detaljer. Avistegningene inneholder sikre karikaturer, poengterte samtidskommentarer og lun humor._NEWLINE_Egil Nyhus opptrer ogs\xc3\xa5 med tegneforestillinger for barn.\n_START_SECTION_\nPrivat\n_START_PARAGRAPH_\nEgil Nyhus er lillebroren til dramatikeren Morten Nyhus og tvillingbroren til tegneren Svein Nyhus. Egil Nyhus bor p\xc3\xa5 Jessheim i Akershus.'